Document ID: 32006R0688

REGOLAMENT TAL-KUMMISSJONI (KE) Nru 688/2006
ta l-4 ta’ Mejju 2006
li jemenda l-Annessi III u XI tar-Regolament (KE) Nru 999/2001 tal-Parlament Ewropew u tal-Kunsill fir-rigward tal-monitoraġġ ta' l-enċefalopatiji sponġiform li jinxterdu u materjal ta’ l-annimali ta’ l-ifrat ta’ riskju speċifiku fl-Iżvezja
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 999/2001 tal-Parlament Ewropew u tal-Kunsill tat-22 ta' Mejju 2001 li jistabblixxi regoli għall-prevenzjoni, kontroll u eradikazzjoni ta' ċerta enċefalopatija sponġiformi li tinxtered (1), u b'mod partikolari l-ewwel paragrafu ta' l-Artikolu 23 tiegħu,
Billi:
(1)
Ir-Regolament (KE) Nru 999/2001 jistabbilixxi regoli għall-monitoraġġ ta' l-enċefalopatiji sponġiform li jinxterdu (TSEs) fl-annimali bovini, ovini u kaprini.
(2)
Fl-opinjoni tiegħu tas-6 ta’ Lulju 2000, il-Kumitat Xjentifiku ta' Direzzjoni tal-Kummissjoni Ewropea (SSC) ikkonkluda li l-okkorrenza tal-enċefalopatiji sponġiform (BSE) fl-ifrat nattivi ta' l-Iżvezja ma kinitx probabbli li sseħħ, iżda lanqas kienet eskluża. Fuq il-bażi ta’ dik l-opinjoni, ir-Regolament (KE) Nru 999/2001 jipprovdi lill-Iżvezja b’deroga biex teżamina kampjun aleatorju ta’ annimali bovini mbiċċra li twieldu u li trabbew fit-territorju tagħha. Fl-opinjoni aġġornata tagħha adottata f'Lulju 2004 dwar ir-riskju ġeografiku tal-BSE ta’ l-Iżvezja, l-Awtorità Ewropea dwar is-Sikurezza Alimentari tat l-appoġġ tagħha lil din il-pożizzjoni li tikklassifika lill-Iżvezja fil-Kategorija GBR II, i.e. li mhux probabbli li l-ifrat domestiċi jiġu infettati b'aġent tal-BSE, iżda mhux eskluża l-possibbiltà. Flimkien ma’ dan, l-Iżvezja tista’ tibbenefika minn deroga biex tippermetti l-użu tal-kolonna vertebrali u l-gangliju ta' l-għerq dorsali minn annimali bovini taħt ċerti kundizzjonijiet. Madankollu, l-Iżvezja qatt ma applikat dik id-deroga.
(3)
Fit-3 ta’ Marzu 2006, il-Laboratorju ta’ Referenza tal-Komunità għat-TSEs ikkonferma l-ewwel każ ta’ BSE fl-Iżvezja. Għalhekk, peress li l-okkorrenza tal-BSE fl-ifrat nattivi ma tistax tibqa’ titqies bħala mhux probabbli, ma għadux jitqies xieraq li l-Iżvezja għandha tibbenefika minn derogi fir-rigward tal-monitoraġġ ta' l-ifrat b'saħħithom għat-tbiċċir u tal-limitu ta' l-età għat-tneħħija tal-kolonna vertebrali minn annimali bovini.
(4)
Għalhekk ir-Regolament (KE) Nru 999/2001 għandu jiġi emendat skond dan.
(5)
Il-miżuri previsti f’dan ir-Regolament huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DAN IR-REGOLAMENT:
Artikolu 1
L-Annessi għar-Regolament (KE) Nru 999/2001 huma emendati kif ġej:
a)
Fl-Anness III, Parti I tal-Kapitolu A, jitħassar il-punt 2.3;
b)
Fl-Anness XI, Parti A, it-tieni subparagrafu tal-punt 2 jinbidel b’dan li ġej:
“Stati Membri oħra jistgħu japplikaw għal din id-deroga billi jressqu evidenza konklużiva ta' appoġġ lill-Kummissjoni rigward il-punt (a) jew (b), kif xieraq”.
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmula fi Brussell, nhar l-4 ta’ Mejju 2006.

Labels: 0
18
6